Harry, Meghan 'het nie reg om só met koningin te praat' | Netwerk24
Só het Thomas Markle, die vervreemde pa van Meghan, hertogin van Sussex, gesê toe hy om kommentaar genader is oor die ont-"Royal" van sy dogter en haar man, prins Harry.
Meghan, wat kort van voor haar troue met Harry nie 'n woord met haar pa gepraat het nie, het ook onder skoot gekom omdat sy volgens haar pa nie net sy familie nie, maar ook dié van haar ma, Doria Ragland, afgeskryf het.
"Sy het elke familie afgeskryf en nou skryf sy die Britse familie (sic) ook af," het Mailonline Woensdag in 'n eksklusiewe storie berig.
Verslaggewers het Thomas Maandag buite 'n winkelsentrum naby Rosarito in Mexiko voorgekeer nadat hy inkopies gedoen het.
"Ek dink nie hulle het die reg om op dié manier met die koningin te praat nie. Ek dink dit is 'n belediging vir die koningin en Britse burgers," sê hy in die kort video wat Mailonline bekom het.
Harry en Meghan het Vrydagaand in 'n verklaring van meer as duisende woorde 'n klap na koningin Elizabeth ingekry oor die besluit dat hulle van 1 April nie meer hul gewilde handelsnaam, Sussex Royal, mag gebruik nie.
Meghan, hertogin van Sussex, en prins Harry, wie se loopbane as senior koninklikes einde Maart tot 'n einde kom. Foto: Getty Images
Die spreekwoordelike gordyn sak op 31 Maart op die twee se openbare lewe as senior koninklikes.
Harry en Meghan het in Januarie hul voorneme om as senior koninklikes terug te staan, bekend gemaak voordat die fynere detail met die koningin en paleisamptenare uitgeklaar is. 'n Dringende beraad is enkele dae ná hul skokaankondiging tussen die koningin, prins Charles, prins William en Harry gehou.
Die verklaring wat soveel skokgolwe veroorsaak het, is moontlik deur Meghan se span Amerikaanse raadgewers en beeldpoetsers saamgestel. Daarin word gemeld dat hoewel koningin Elizabeth geen jurisdiksie het oor die woord "royal" buite Brittanje se landsgrense nie, Harry en Meghan nie van die woord in hul handelsnaam gebruik sal maak nie.
Harry en Meghan se webwerf en sosialemediaprofiel heet al Sussex Royal vandat hulle van die koninklike stigting van William en Catherine, hertogin van Cambridge, weggebreek het.
Prins Harry Woensdag in Edinburg, Skotland, waar hy die afgevaardiges op 'n toerismeberaad toegespreek het. Foto: AP
Hulle het 'n aansoek ingedien om dié handelsnaam te laat registreer sodat niemand anders dit mag gebruik nie, maar die aansoek is teruggetrek nadat hulle deur die koningin en haar raadgewers in kennis gestel is dat Sussex Royal taboe is wanneer hulle hul nuwe lewe buite die paleismure aanpak
Die paartjie, wat elkeen miljoene pond sterk is, wil finansieel onafhanklik van die koningshuis funksioneer. Charles betaal tans sowat 95% van die paartjie se uitgawes.
Harry het Dinsdagaand in Brittanje aangekom. Hy het 'n reeks openbare afsprake – sy laaste as 'n senior koninklike. Dit is nie duidelik of Meghan en Archie, hul eersteling, saam met hom van Vancouver-eiland in Kanada na Brittanje gereis het nie. Meghan het vroeg in Maart ook 'n paar openbare afsprake in Brittanje.